Zipline ผู้พัฒนากองกำลัง ทางการแพทย์ 3 หมื่นล้าน
โดรน หรือเทคโนโลยีอากาศยานไร้คนขับ นอกจากจะใช้ในเรื่องการทหาร  หรือในหน่วยงานภาครัฐแล้ว โดรนยังถูกพัฒนาให้เริ่มใช้งานในวงกว้างมากขึ้น ไม่ว่าจะในการก่อสร้าง การเกษตร การขนส่ง หรือการถ่ายภาพและถ่ายวิดีโอ ในบางประเทศได้เริ่มใช้โดรนเพื่อจัดส่งสินค้าอีคอมเมิร์ซ และอาหารดิลิเวอรี ซึ่งสตาร์ตอัปโดรนสัญชาติอเมริกันบริษัทหนึ่ง ที่ชื่อว่า “Zipline” ก็ได้พัฒนาโดรนเพื่อการขนส่งสินค้า  โดยสินค้าที่ว่านี้คือ เวชภัณฑ์ที่สำคัญต่อการช่วยชีวิตผู้ป่วยฉุกเฉิน  ในประเทศที่ระบบการขนส่งวัสดุทางการแพทย์ยังทำได้ลำบาก แล้วโดรนของ Zipline ที่เปรียบเสมือน กองกำลังทางการแพทย์นี้ มีที่มาอย่างไร ? ลงทุนแมนจะเล่าให้ฟัง
5 ก.ค. 2564

Zipline ผู้พัฒนากองกำลัง ทางการแพทย์ 3 หมื่นล้าน /โดย ลงทุนแมน
โดรน หรือเทคโนโลยีอากาศยานไร้คนขับ นอกจากจะใช้ในเรื่องการทหาร 
หรือในหน่วยงานภาครัฐแล้ว โดรนยังถูกพัฒนาให้เริ่มใช้งานในวงกว้างมากขึ้น
ไม่ว่าจะในการก่อสร้าง การเกษตร การขนส่ง หรือการถ่ายภาพและถ่ายวิดีโอ
ในบางประเทศได้เริ่มใช้โดรนเพื่อจัดส่งสินค้าอีคอมเมิร์ซ และอาหารดิลิเวอรี
ซึ่งสตาร์ตอัปโดรนสัญชาติอเมริกันบริษัทหนึ่ง ที่ชื่อว่า “Zipline”
ก็ได้พัฒนาโดรนเพื่อการขนส่งสินค้า 
โดยสินค้าที่ว่านี้คือ เวชภัณฑ์ที่สำคัญต่อการช่วยชีวิตผู้ป่วยฉุกเฉิน 
ในประเทศที่ระบบการขนส่งวัสดุทางการแพทย์ยังทำได้ลำบาก
แล้วโดรนของ Zipline ที่เปรียบเสมือน
กองกำลังทางการแพทย์นี้ มีที่มาอย่างไร ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ชายชาวอเมริกันที่ชื่อว่า Keller Rinaudo 
เคยก่อตั้งสตาร์ตอัปชื่อ Romotive ในปี 2011
ซึ่งมีสินค้าสร้างชื่อก็คือ Romo หุ่นยนต์ที่ใช้สมาร์ตโฟนเป็นใบหน้าและสมอง
อย่างไรก็ตาม Keller Rinaudo กลับรู้สึกว่าเขาอยากใช้เทคโนโลยี 
ทำสิ่งที่มีประโยชน์กับสังคมมากกว่านี้ จึงได้ตัดสินใจยุติกิจการ Romotive ลง
หลังจากนั้น Keller Rinaudo หันมาชักชวน Keenan Wyrobek และ Will Hetzler
เพื่อสร้างสตาร์ตอัป ที่เกี่ยวกับโดรนขับเคลื่อนอัตโนมัติ
โดยมีจุดมุ่งหมายหลักเพื่อต้องการ “ช่วยชีวิตคน”
Zipline จึงถือกำเนิดขึ้นในปี 2014 ณ เมืองซานฟรานซิสโก ประเทศสหรัฐอเมริกา
ที่มาที่ไปของ Zipline เริ่มต้นมาจากข้อมูลที่ว่า
ในแต่ละปี ทั่วโลกต้องมีคนเสียชีวิตจากการขาดแคลนเวชภัณฑ์
โดยเฉพาะที่เกี่ยวข้องโดยตรงกับการรักษาแบบฉุกเฉิน
อย่างเช่น เลือด เกล็ดเลือด พลาสมา ยา วัคซีน หรือเซรุ่มแก้พิษ
ทั้งนี้ สาเหตุสำคัญของความขาดแคลนไม่ได้มาจากการมีเวชภัณฑ์เหล่านั้นไม่เพียงพอ
หรือเวชภัณฑ์ไม่มีคุณภาพ แต่มาจาก “ระบบการขนส่ง” ที่ยังขาดประสิทธิภาพ
โดยเฉพาะอย่างยิ่งในพื้นที่ห่างไกล ที่เส้นทางเดินรถเข้าไม่ถึง 
หรือเข้าไปได้ยาก ต้องใช้เวลานาน
ทำให้ไม่สามารถส่งเวชภัณฑ์ไปถึงผู้ป่วยที่จำเป็นต้องใช้ฉุกเฉิน ได้ทันเวลาที่ต้องการ
โดรนจึงน่าจะเป็นสิ่งที่เข้ามาช่วยแก้ไขปัญหาเหล่านี้ได้ 
Zipline จึงยึดภารกิจนี้เป็นเป้าหมายหลัก และได้เริ่มออกแบบและผลิตโดรน 
รวมถึงวางระบบการขนส่ง โดยรวบรวมทีมงานผู้มีประสบการณ์
จาก SpaceX, Google, Boeing และ NASA
จนในปี 2016 Zipline ได้ทำข้อตกลงกับรัฐบาลประเทศรวันดา 
เพื่อเข้าไปให้บริการขนส่งเวชภัณฑ์ทางโดรน 
ซึ่งถือเป็นระบบขนส่งทางโดรนระดับชาติแห่งแรกของโลก
โดยปกติแล้ว การขนส่งเวชภัณฑ์กรณีเร่งด่วนในประเทศรวันดาจะใช้มอเตอร์ไซค์เป็นหลัก
ซึ่งต้องวิ่งไปบนถนนหนทางที่ไม่สะดวก มีระยะทางไกล ใช้เวลานาน โดยเฉพาะในพื้นที่นอกเมือง
ยิ่งในช่วงฤดูฝน ถนนกลายเป็นโคลน หรือถึงขั้นโดนตัดขาด การเดินทางทางถนนก็จะใช้การไม่ได้ทันที
พอเรื่องเป็นแบบนี้ Zipline จึงเข้าไปวางระบบการขนส่งด้วยโดรน และสร้างศูนย์กระจายสินค้า 
เพื่อจัดส่งเวชภัณฑ์ทางการแพทย์กรณีฉุกเฉิน โดยเริ่มจากถุงเลือด
สำหรับกระบวนการที่เกิดขึ้นก็คือ หากโรงพยาบาลไหนที่ต้องการเลือดด่วน 
โรงพยาบาลเหล่านั้นก็จะส่ง SMS หรือโทรศัพท์แจ้งมายังศูนย์กระจายสินค้า 
ศูนย์ที่ใกล้ที่สุด จะจัดเตรียมเลือดและปล่อยโดรนบินไปส่งเลือดให้
โดรนเหล่านี้ ใช้ระบบขับเคลื่อนอัตโนมัติ 
เมื่อโดรนถึงจุดหมายก็จะบินต่ำลง และปล่อยกล่องพัสดุที่บรรจุถุงเลือด 
โดยมีร่มชูชีพขนาดเล็กผูกติดไว้ที่กล่อง
เพื่อช่วยพยุงกล่องพัสดุให้ค่อย ๆ ลงสู่พื้น และโดรนก็จะบินกลับไปยังจุดตั้งต้น
การขนส่งในหนึ่งรอบ รับน้ำหนักของได้ 1.75 กิโลกรัม 
ซึ่งก็เพียงพอสำหรับการขนส่งสินค้าด่วน ครั้งละจำนวนไม่มาก
โดยโดรนของ Zipline จะวิ่งด้วยความเร็วประมาณ 110 กิโลเมตรต่อชั่วโมง 
ไปยังระยะทางไกลสุดได้ถึง 75 กิโลเมตรต่อเที่ยว หรือพอ ๆ กับกรุงเทพฯ ไปอยุธยา
ที่สำคัญก็คือว่า การขนส่งด้วยโดรนนี้ ได้แก้ไขปัญหาเส้นทางการขนส่งด้วยถนน
และสามารถย่นระยะเวลาการขนส่งลงมาเหลือเพียงไม่เกิน 30 นาที 
เร็วขึ้นกว่าเดิมเป็น 4 เท่า เมื่อเทียบกับการขนส่งด้วยถนน
หลังจากนั้น 3 ปี Zipline ได้กลายเป็นกองกำลังหลักในการจัดหาและจัดส่งเลือดให้กับรวันดา
โดยศูนย์กระจายสินค้าแต่ละแห่ง รองรับการบิน 500 เที่ยวต่อวัน และเปิดบริการตลอดเวลา
มีวัคซีนกว่า 150 ประเภท และเวชภัณฑ์อื่น ๆ กว่า 2,000 ชนิด
หลังจากประสบความสำเร็จในรวันดา ปี 2019 
Zipline ก็เริ่มขยายไปให้บริการในประเทศกานา
รวมถึงในประเทศต้นกำเนิดอย่างสหรัฐอเมริกา โดยเริ่มจากรัฐนอร์ทแคโรไลนา
สำหรับในสหรัฐอเมริกา 
นอกจากการจัดส่งเวชภัณฑ์ฉุกเฉินให้ตามโรงพยาบาลแล้ว 
Zipline ยังเตรียมขยายการบริการจัดส่งยาไปที่บ้านโดยตรง
นอกจากนี้ ทางบริษัทก็ยังได้เป็นพาร์ตเนอร์กับ Walmart 
ในการจัดส่งสินค้าให้กับเชนค้าปลีกที่ใหญ่ที่สุดอีกด้วย
และเมื่อเกิดการแพร่ระบาดของโควิด 19
การขนส่งอุปกรณ์ทางการแพทย์ด้วยโดรนจึงยิ่งมีบทบาทสำคัญ
Zipline ได้ช่วยกระจายและจัดส่งอุปกรณ์ป้องกันส่วนบุคคล หรือ PPE
รวมถึงหน้ากากอนามัย และอุปกรณ์การแพทย์อื่น ๆ 
ที่จำเป็นกับการรับมือการแพร่ระบาดของโรค ให้กับโรงพยาบาลในสหรัฐอเมริกา
Zipline ยังช่วยรับส่งผลการตรวจหาเชื้อโควิดในประเทศกานา
และมีบทบาทสำคัญในการกระจายวัคซีนไปยังพื้นที่ห่างไกล
ทั้งในประเทศกานาเอง รวมถึงไนจีเรียและอินเดีย
ซึ่งบรรจุภัณฑ์ก็มีการควบคุมอุณหภูมิเพื่อรักษาสภาพวัคซีนตามมาตรฐาน
ที่ผ่านมา Zipline ระดมทุนไปได้ทั้งหมด 7,300 ล้านบาท จากทั้ง Venture Capital ชื่อดังระดับโลก
อย่าง Baillie Gifford, Google Ventures, Sequoia Capital และ Andreessen Horowitz
รวมไปถึงผู้ก่อตั้ง Yahoo อย่าง Jerry Yang และผู้ร่วมก่อตั้ง Microsoft อย่าง Paul Allen
ปัจจุบัน Zipline กลายเป็นสตาร์ตอัปยูนิคอร์นที่มีมูลค่า 37,400 ล้านบาท
โดยในอนาคตยังคงมีแผนการขยายการให้บริการโดรนทางการแพทย์ไปในพื้นที่อื่นเพิ่มเติม
ทั้งประเทศในแอฟริกา รวมถึงเอเชียใต้ และเอเชียตะวันออกเฉียงใต้
การเติบโตของ Zipline ต่อจากนี้
คงสามารถช่วยชีวิตผู้คนในพื้นที่ห่างไกลได้อีกมากมาย
เหมือนกับพันธกิจที่ผู้ก่อตั้ง Zipline เคยกล่าวไว้ว่า
“เมื่อเทคโนโลยีที่ดี มาเจอกับเป้าหมายที่ถูกต้อง จะสามารถช่วยชีวิตคนทุกคนบนโลกใบนี้ได้”
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-
-
-
-
-